정조 8년
甲辰十二月初四日辰時。上詣館所。擧動入侍時。行都承旨宋載經。行左承旨李在學。右承旨趙興鎭。左副承旨李祖承。右副承旨洪仁浩。同副承旨李兢淵。假注書洪義浩朴蓍壽。事變假注書金孝建。記注官曺允大。記事官李崑秀。以次侍立。上具翼善冠衮龍袍。乘輿出貳極門。至仁政門外。降輿乘輦。駕至下輦所。左通禮跪啓請降輦乘輿。左右通禮。前導入小次。諸臣口傳問安。答曰。知道。上命首譯。奉傳御帖於兩勅訖。勅使將出。左通禮跪啓請出次。殿下乘輿。右通禮前導。至降輿所。殿下降輿。承旨導殿下入中門內。勅使降階讓先陞。上曰。大人當先陞。主人不敢先陞。勅使又辭。上曰。請同陞。陞至西宴廳訖。勅使曰。昨日則有賓主之禮。而今日則俺等便爲主人。請易椅而坐。上曰。不敢當矣。請行拜禮。勅使辭不敢當。上曰。然則請如昨日例先揖矣。勅使曰。當遵命矣。請就椅。殿下陞座。勅使就椅。上命時原任大臣入參。存謙等。以次進伏。上命御前通事傳語曰。昨日奉接。未克從容。終宵耿耿。不能自已。日氣甚寒。館宇疎冷。僉大人夜來氣力。何如。勅使曰。申飭之故。館宇穩便。寢息俱安。多荷聖念矣。上曰。上勅大人。年紀幾何。勅使曰。虛度六十年矣。副勅大人。年紀幾何。勅使曰。五十七年矣。上曰。僉大人資級居何。上勅曰。官是一品。所掌則侍衛軍兵矣。副勅曰。俺是文官。出入翰院內閣。居二品。方爲皇諸子師傅矣。上曰。皇子年紀幾何。副勅曰。卽皇上第十七子。而年方十六矣。上曰。副勅大人。旣是翰院近臣。必優長於詞翰矣。副勅曰。筆法則荒拙。不能成字。詩則或爲皇上唱酬矣。上曰。上勅大人。旣領侍衛軍兵。則似是近密之臣矣。上勅曰。時時入侍。如有動兵等事。則俺必預知矣。上曰。詞翰間。願得僉大人手蹟也。上勅曰。武職出身。不嫻文墨。而畫則有素癖矣。副勅曰。筆則不得成樣。詩則工拙間。當構呈矣。上曰。然則願得上勅大人畫法。上勅曰。雖好畫格。而模寫不能。實難奉敎矣。上曰。懸于此楣者。卽崇大人筆蹟。僉大人。豈不及於此耶。副勅曰。筆則何敢望崇大人。而詩則當效嚬。第於館所。當構思以送矣。上曰。副勅大人。以皇子師傅而出來。可認皇上特遣之盛念。昨日五種物之贈遺。至及於儲宮。此莫非僉大人。體皇上眷待之意。而如是慇懃到底。莫非皇恩。曷勝感謝。副勅曰。皇上之特遣俺等。專爲貴國封冊之慶。則俺等亦豈敢不體皇上之意乎。接待供饋之節。若是款給。俺等實多感謝。至於不腆之物。爲供王世子遊玩之具矣。反承珍謝之敎。不勝惶愧。上曰。上勅大人。年紀已高。遠路驅馳之餘。能無憊乎。上勅曰。仗得皇靈。且爲貴國慶事而來。故身家安吉。誠多幸矣。上曰。僉大人有子女幾何。上勅曰。有四子五女。孫則一人也。副勅曰。只有九歲獨子矣。上曰。上勅大人。可謂福人。諸子方居何職。上勅曰。二子則文官出身。職爲六品。其餘則學文習武。而問及家事。尤用感激矣。上曰。年前皇上盛京行幸時。至有御製頒賜之事。陪臣奉來。而係是小邦罕有之恩數。故卽爲刻揭奉安。亦有印本餘件。以備僉大人取覽之資。果欲奉覽否。上勅曰。旣有皇筆。願一奉覩矣。副勅曰。俺則伊時陪從於盛京。知有此事。願爲得見矣。上曰。奉來之際。事體難便。但欲一覽。則不必奉來。而旣有印本餘件。僉大人如有持去之意。則當奉來矣。勅使曰。貴國旣有皇筆之印刻者。則俺等持去印本。然後如或有皇上下問之事。可以仰達矣。上曰。然則方命奉來矣。勅使曰。徐徐付送於館所。則當從容奉覽矣。上曰。奉來時。有祗迎節次。今當非久來到矣。上曰。今日宜設宴禮。而適値小邦齋日。不得設宴。亦不得用樂。主人之心甚不安。數器茶果。只令備待。而數日後。欲請宴於仁政殿。可許光臨否。仍行茶禮。如迎勅日儀勅使曰。勿論茶禮與宴禮。旣値齋日。爲客之道。不當飮宴。茶禮亦賜停免。而行期有難遲滯。明日許歸則幸矣。上曰。今未數日。請歸一節。非所可論。而明日罷齋後。再明當小宴。伊後請留數日爲計。明發之說。誠是意外矣。勅使曰。俺等行期。自有來時定奪之事。實難遲留。而盛意如此。再明行宴後。卽許發程爲望。上曰。在前無如是速還之例。何可如是草草。再明宴禮後。更留數日望也。勅使曰。俺等去來。皆有日字定限。而來時雪塞。旣多遲滯。初七日發去。尙云遠矣。屢敎至此。實難更留矣。上曰。屢度請留。終無肯意。主人之心。深庸歉歎。勅使曰。俺等行事。始擬初一入來。初四發去矣。今旣以初三入來。且念來時皇旨。以若未及歲前回還。則必趁上元爲敎。今若不及。則當被責罰。俺等之實情如此。更勿挽留。千萬幸甚。上曰。初九還發。亦可及於上元之期矣。勅使曰。皇命旣如是。初七發去。尙難趁期。更留數日。亦云無益。體諒特許望也。上命領議政徐命善。左議政洪樂性。又進前請留。勅使曰。皇限迫頭。而重違屢請。旣以初七離發爲定。此已萬萬悶隘。今雖荷議政大臣之來挽。而更難退期。幸勿靳許。俾俺等得免皇上責罰之地幸也。上又命領左相傳語曰。數日差退。旣非大段遲滯。更加勉從焉。勅使曰。皇限難越。莫副盛挽。極知不安。上曰。欽差詔勅。何時不有。而至於今番。則封冊之禮。旣已特準。詔勅之行。亦出特差。在小邦感戴之意。固宜請留多日。以伸區區之忱。而屢次請挽。至以恐被罪罰爲辭。固不敢更事煩請。而此心悵缺。無可言矣。勅使曰。請留之意。若是勤摯。今又有年老大臣之來請。謹當更留一日。以初八日發行計矣。上曰。今承更留一日之言。在小邦誠多幸矣。勅使曰。盛意難孤。更退一日。今又遣老大臣。如是致謝。尤極不安。上曰。日寒如此。饌品不精。故不得强請。而如干內饌。當追送於館所。試爲下箸則幸矣。仍命撤床。少頃。皇筆帖奉來。前導鼓吹。盛黃亭以入。上降階祗迎。勅使亦下階祗迎。入就廳中訖。上親授皇筆兩帖於兩勅使。勅使跪受披見訖。勅使曰。果善爲摹刻矣。初欲持去。見有御諱。不敢晏然受去。上曰。此則過矣。且中國貴人。豈無皇筆之奉玩。而此係小邦稀貴之跡。故望僉大人之收去矣。勅使曰。盛敎如此。當奉去矣。禮畢。上起座。勅使亦起。上至階末。行相揖禮。仍降階。勅使隨至。上請還入。勅使曰。當待國王乘輿後入去矣。上乘輿出中門。還入小次。仍命召通官等入來。烏林布等五人進前。上曰。爾等夜來安過。而烏林布病狀。亦何如。通官等對曰。無事。知荷國王恩德矣。上命烏林布題給六君子湯方文及蔘料事。分付戶曹。仍命出去。少頃。命諸司預備。出小次乘輿。至降輿所。降輿乘輦訖。上命時原任大臣進前。存謙等。以次進前訖。上命遠接使趙時俊進前。上曰。兩勅人品。大體。如何。時俊曰。上勅則凡事從順便。而副勅則稍似苛察矣。上命司饔提調入侍。沈頤之進前。上曰。此爲沈頤之耶。渠安敢唐突入侍也。渠爲都憲。今已幾日。而顧瞻觀望。情態可痛。至於前吏判疏批出後。始乃以李魯春勘罪之疏。不先不後。投呈於昨日迎勅之朝乎。渠之本末情態。予所洞知。今乃不體予撫摩拂拭之意。有此回戀計較之習。豈不萬萬巧惡耶。日前旣已職務相妨之故。命遞都憲。則今不必更除此職。而憲長下批。予意有在。居職多日。安往不爲。草草一疏。便同塞責。今又冒入前席。渠安敢如是放恣乎。不但此也。疏中有夏賊二字。而殆若泛說者然。此豈非萬萬絶痛處乎。如此之類。必也一番鞫問。然後可以究得其情狀矣。顧存謙等曰。今當洞諭於卿等。卿等試聽之。存謙等俯伏。上曰。凶逆之種。從古何限。而至夏賊卽窮天地亘古今。所未有所未聞之劇逆。今日朝廷。苟有一分義理。則主辱臣死之義。政謂此也。大抵夏賊出後。無一人效死沬血之擧。今日朝廷。存乎亡乎。臣死之義。雖難責之於今人。而世道漸壞。義理愈晦。非但無碎首刳腹之人而已。竝與若浼之義而無之。至於魯春之疏而極矣。設使尹得孚賢也。旣爲夏賊首先薦拔之人。則爲今日臣子者。固不宜泚筆於此。而投疏營護。無難爲此。人心世道之壞亂無餘。推此可知。此豈非卿等之責耶。誣之一字。豈可言之於今日。而其視先朝諸臣。惓惓於明義辨誣之義。誠不啻相反。豈非大可寒心處乎。自卿等恬嬉玩揭。只工於避事謀身之計。致使明義錄義理。日就湮晦。卿等有何見予之顔乎。予之本意。惟在於保合太和。而變怪層生。至於今日事。而君綱臣分。可謂無餘地矣。沈頤之之觀望汎忽。當置何律。今當處分。渠安敢着帽而立於前乎。至於洪仁浩徑出之疏。所謂未知其旨意云者。予亦以爲非矣。而其時玉堂。亦豈成說乎。訓將彈駁。何關義理。而至有張皇聯疏之擧。若其當言之事。顧瞻不爲。其習絶可痛也。此豈非卿等不善對揚之致耶。今日洞諭。蓋欲使廷臣。知予明義理之本意。予之苦心。領相則或可相知。而目下世道之乖亂。倫彝之斁敗。日甚一日。與講明義理。漸就一反。此果孰主張是耶。窩窟必有在矣。亦豈一魯春之所自辦也。卿等須自今爲始。只思明義理扶倫彝之道。可也。存謙曰。聖敎至此。臣等緩於懲討之罪。萬死無惜矣。命善曰。魯春事。果無形矣。肆然言及於夏賊所奬之人。世道至此。寧不懍然。夏賊出後。至今苟存。莫非臣等之死罪。更何仰達也。樂性曰。臣等不忠無狀。未能沬血討賊。莫非臣等萬殞之罪也。福源曰。世變若此。至於李魯春而極矣。莫非臣等緩於討逆之罪也。熤曰。李魯春之疏出。而人心世道。一至於此。臣等不忠之罪。萬戮猶輕也。上曰。魯春爲人。予所習知。決不敢獨辦此事。不下一杖。必當取服。而予亦不欲必爲究問也。仍命當直都事申史源進前。下敎曰。爾於卽刻內。押去沈頤之。荐棘於黑山島。而如或有中間遲滯及書札交通之事。則當該都事。各別重勘。爾其出去。卽爲押去。可也。上曰。沈頤之之如是處分。在渠猶屬薄勘。而外人之不知裏面者。必謂以頤之論魯春而被罪云爾。則恐難解惑。卿等其陳所見。命善曰。外面驟看。果如聖敎。而頤之處分後。卽又明正魯春之罪。則庶可以解疑於外人矣。存謙等一齊俯伏曰。先罪頤之。次治魯春。則外人疑惑。何必慮也。上命書駕前下敎曰。大司憲沈頤之爲先遞差。通禮啓請進發。諸臣以次隨駕。駕至紅箭門外。上曰。李魯春爲先嚴囚南間。囚單子。使之還宮前捧入。至敦化門。上命宣傳官。持標信解嚴。還入大內。諸臣以次退出。